Upravno vijeće

Kino Edison, multimedijski centar za kulturno – turističke sadržaje

|  |  |  |  |
| --- | --- | --- | --- |
|  | |  |  |
|  | |  |
|  |  |  |

**Z A P I S N I K**

Sa 16. sjednice Upravnog vijeća Ustanove „Kino Edison, multimedijski centar za kulturno – turističke sadržaje“, održane dana 29. prosinca 2023. godine, s početkom u 10,00 sati u ustanovi „Kino Edison, multimedijski centar za kulturno–turističke sadržaje“ Šetalište dr. Franje Tuđmana 13.

**PRISUTNI ČLANOVI VIJEĆA**: Ida Galović

Sanja Zanki Pejić

Lana Dojčinović Matovina

**OSTALI PRISUTNI**: Ivan Gojmerac, ravnatelj Ustanove

Marina Grčić, viša savjetnica za EU fondove u UO za razvoj grada i EU

fondove Grada Karlovca

Danijela Družak Rade

Predsjednica Upravnog vijeća otvorila je sjednicu i na početku sve lijepo pozdravila. Nakon konstatiranog kvorum, kako bi donesene odluke bile pravovaljane, predsjednica je za današnju sjednicu Upravnog vijeća predložila sljedeći

**DNEVNI RED:**

1. Usvajanje zapisnika sa 15. sjednice Upravnog vijeća

2. Usvajanje financijskog plana za 2024. godinu i projekcija za 2025. i 2026. godinu

3. Usvajanje Plana i programa rada za 2024. godinu

4. Potvrda izbora direktora trgovačkog društva Cinematika d.o.o.

5. Izmjena Cjenika ustanove „Kina Edison“

6. Razno

Predloženi dnevni red jednoglasno je usvojen.

**Ad.1. Usvajanje zapisnika sa 15. sjednice Upravnog vijeća**

Zapisnik sa 15. sjednice Upravnog vijeća ranije je dostavljen članicama uz poziv za ovu sjednicu, te je isti bez prethodne rasprave jednoglasno usvojen.

**Ad.2**. **Usvajanje financijskog plana za 2024. godinu i projekcija za 2025. i 2026. godinu**

Izvjestiteljica ove točke dnevnog reda bila je Ines Doleček, stručni suradnik za financije i administrativne poslove u ustanovi „Kino Edison“.

Potrebna dokumentacija za ovu točku dnevnog reda dostavljena je Vijeću uz poziv za sjednicu. Na samoj sjednici Upravnog vijeća izvjestiteljica je ukratko obrazložila financijski plana za 2024. godinu i projekcije za 2025. i 2026. godinu. Financijski plan kao i projekcije planirani su u skladu s dobivenim limitom UO za proračun i financije Grada Karlovca.

Ukupni vlastiti prihodi Ustanove u 2024. godini planirani su u iznosu od 270.480,00€, a rashodi za pokrivanje svih troškova planirani su u ukupnom iznosu od 670.480,00€. Projekcije proračuna za 2025. i 2026. godinu planirane su uglavnom na razini financijskog plana za 2024. godinu.

Sastavni dio ovog financijskog plana je Plan programske djelatnosti za 2024. godinu.

Upravno vijeće jednoglasno je usvojilo Financijski plan ustanove "Kino Edison" multimedijski centar za kulturno-turističke sadržaje“ za 2024. godinu s projekcijama za 2025. i 2026. godinu.

**Ad.3. Usvajanje Plana i programa rada za 2024. godinu**

Izvjestitelj ove točke dnevnog reda bio je ravnatelj ustanove „Kino Edison, multimedijski centar za kulturno–turističke sadržaje“. Upravno vijeće na svojoj 14. sjednici održanoj 7. prosinca 2023. godine jednoglasno je usvojilo Nacrt plana i programa rada za 2024. godinu. Sukladno zakonu Nacrt plana i programa rada dostavljen je na prethodnu suglasnost nadležnom Kulturnom vijeću. Po dobivenoj suglasnosti Upravno vijeće mora donijeti odluku o usvajanju Plana i programa rada za 2024. godinu. S obzirom da je Upravno vijeće prethodno već usvojilo Nacrt plana i programa rada za 2024. i upoznato je s njegovim sadržajem, ravnatelj nije imao potrebe ponovno izlagati predmetni Plan.

Upravno vijeće jednoglasno je usvojilo Plan i program rada za 2024. godinu

**Ad. 4. Potvrda izbora direktora trgovačkog društva Cinematika d.o.o.**

Ravnatelj je članice Upravnog vijeća obavijestio o provedenom natječaju za radno mjesto direktora Cinematike d.o.o. Uz materijale za ovu sjednicu upravnog vijeća, članicama je dostavljen i Zapisnik povjerenstva od 19.12.2023. godine koje je provelo natječajni postupak. Na raspisani natječaj prijavilo se dvoje kandidata i oboje su ispunjavali formalne uvjete natječaja, te je s kandidatima 20.12.2023. godine održan razgovor. Ravnatelj je naveo kako jedan od kandidata ima znatno iskustvo u računovodstvu ali je bez iskustava u ugostiteljstvu, za razliku od drugog kandidata koji ima iskustva u području ugostiteljstva što se smatra poželjnim za ovo radno mjesto. Odlukom Povjerenstva za provedbu natječaje na radno mjesto direktora trgovačkog društva Cinamatika d-o-o-izabran je Karlo Subašić.

Vezano za zatraženu potvrdu izbora direktora Cinematike d.o.o. od strane Upravnog vijeća, predsjednica je navela kako s obzirom da je cjelokupni postupak provelo Povjerenstvo te je Upravnom vijeću dostavljen samo zapisnik, a i prema odredbama Statuta to nije nadležnost Upravnog vijeća, potvrda izbora direktora od strane Upravnog vijeća nepotrebna je. Sa svime su se složile i ostale članice Upravnog vijeća.

Upravno vijeće ne protivi se odabiru i odluci Povjerenstva kojom je za direktora trgovačkog društva Cinematika d.o.o. odabran Karlo Subašić.

**Ad. 5. Izmjena Cjenika ustanove „Kina Edison“**

Ravnatelj je kao izvjestitelj ove točke dnevnog reda naveo kako je ova izmjena Cjenika potrebna zbog iskazivanja cijena samo u eurima, s obzirom da od 1.1.2024. godine nema više dvojnog iskazivanja cijena.

Upravno vijeće jednoglasno je usvojilo Izmjene Cjenika ustanove „Kino Edison“.

**Ad. 6. Razno**

Pod ovom točkom ravnatelj je izvijestio Upravno vijeće kako je proveden postupak jednostavne nabave za usluge čišćenja prostora Ustanove. Od tri pristigle ponude, jedna ponuda nije bila potpuna jer nije imala svu traženu dokumentaciju, a druga je eliminirana zbog previsoke cijene, zbog toga je odabrana ponuda koja je imala povoljniju cijenu tražene usluge.

Sjednici Upravnog vijeća bila je prisutna i Marina Grčić, viša savjetnica za EU fondove u UO za razvoj grada i EU fondove, Grada Karlovca. Pod točkom razno obratila se Upravnom vijeću s informacijama vezanim za projekt „ITU – Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu”, KK.06.1.1.17.0001. Taj projekt se sadržajno i ciljevima nadopunjuje s projektom „Obnova brownfield lokacije nekadašnjeg kina Edison“ koji je također sufinanciran iz Europskog fonda za regionalni razvoj, a usmjeren je na rekonstrukciju zgrade Edison, zaštićenog kulturnog dobra. Svrha projekta „ITU - revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“ je unaprijediti turističku ponudu grada Karlovcu revitalizacijom kulturne baštine kroz pokretanje integriranih inovativnih turističkih sadržaja temeljenih na prožimanju kulturne baštine i modernih tehnologija. Jedan od rezultata navedenog projekta je i Ustanova "Kino Edison, multimedijski centar za kulturno - turističke sadržaje“, čije osnivanje je za sami projekt u tom trenutku bio i određeni problem s obzirom da je u samom projektu bilo navedeno da će Zorin dom upravljati kinom, za što je kasnije utvrđeno da nije moguće.

Marina Grčić također je navela kako je na sjednici Gradskog vijeća Grada Karlovca održanoj 5. prosinca 2023. godine donesena Odluka o prijenosu prava vlasništva nekretnine k.č. br. 1288 k.o. Karlovac II te pokretnina i pripadajuće dokumentacije na ustanovu Kino Edison, multimedijski centar za kulturno - turističke sadržaje, te je ista objavljena u „Glasniku Grada Karlovca“ br. 21/23., čime je ustanova Kino Edison postala vlasnikom predmetne čestice i građevine na njoj, zajedno s projektnom dokumentacijom i cjelokupnom pripadajućom opremom te pravima intelektualnog vlasništva povezanim s rezultatima oba projekta.

Navedenom Odlukom Ustanova je postala vlasnikom, a obveze izvještavanja temeljem Ugovora o dodjeli bespovratnih sredstava referentne oznake KK.06.2.2.18.0001 i Ugovora o dodjeli bespovratnih sredstava referentne oznake KK 06.1.1.17.0001, u narednih 5 godina nastavit će izvršavati Grad Karlovac koji i dalje ostaje ugovorna strana.

Gospođa Grčić također je navela kako su u pregledu završna izvješća za oba projekta nakon čega kreće obveza izvještavanja Grada Karlovca narednih 5 godina.

Posebno je istaknula ciljeve, kao što su integrirana turistička ponuda s naglaskom na kulturni turizam, pametno, zeleno, pomoć ranjivim skupinama i drugi, na čije ostvarivanje stalno treba paziti i kojima treba doprinositi nizu ciljeva EU.

Zaključno je navela kako je ostvarivanje svega toga dijelom i u nadležnosti Upravnog vijeća, te kako je bitno da članovi Upravnog vijeća o tome savjesno brinu.

Dovršeno u 10,50 sati.

Tajnica Upravnog vijeća Predsjednica Upravnog vijeća

Danijela Družak Rade Ida Galović